Die Nahuas vorm met sowat 2 miljoen mense die grootste etniese groep in Meksiko. Die bindende element is saam met ou tradisies veral die taal Nahuatl. Die bekendste historiese Nahua-groepe sluit in die Asteke, hul tradisionele vyande die Tlaxcalteke (veral tydens die sogenaamde Blommeoorloë) en die Tolteke, wat deur die Asteke as hul voorgangers beskou is. Van die bekendste Asteke-heersers, die Hueyi tlahtoani, was Cuauhtémoc (1520–1521), Ixtlilxochitl II (1525–1531), Moctezuma I (1440–1469) en Moctezuma II (1502–1520). Die Asteekse Ryk is vernietig deur die Spaanse conquistadores onder leiding van Hernán Cortés wat Meksiko in 1521 verower het. Meksiko het as Nieu-Spanje deel geword van die Spaanse Ryk. Dit sou tot in 1821 met die Meksikaanse Onafhanklikheidsoorlog 'n kolonie van Spanje wees. Hedendaags is die meeste Nahuas tweetalig met Spaans as tweede taal.